Title: ประกาศองค์การพิพิธภัณฑ์วิทยาศาสตร์แห่งชาติ เรื่อง สัญลักษณ์และเครื่องหมายขององค์การพิพิธภัณฑ์วิทยาศาสตร์แห่งชาติ

ประกาศองค์การพิพิธภัณฑ์วิทยาศาสตร์แห่งชาติ

ประกาศองค์การพิพิธภัณฑ์วิทยาศาสตร์แห่งชาติ
เรื่อง
สัญลักษณ์และเครื่องหมายขององค์การพิพิธภัณฑ์วิทยาศาสตร์แห่งชาติ[๑]

เพื่ออนุวัตให้เป็นไปตามพระราชบัญญัติข้อมูลข่าวสารของราชการ
พ.ศ. ๒๕๔๐ องค์การพิพิธภัณฑ์วิทยาศาสตร์แห่งชาติ (อพวช.) จึงประกาศสัญลักษณ์และเครื่องหมายขององค์การพิพิธภัณฑ์วิทยาศาสตร์แห่งชาติ
เพื่อให้ประชาชนได้มีโอกาสรับรู้ข้อมูลข่าวสารได้ถูกต้อง
และเพื่อมิให้บุคคลใดใช้สัญลักษณ์และเครื่องหมายดังกล่าว เว้นแต่
จะได้รับอนุญาตจาก อพวช. ดังนี้

ลักษณะสัญลักษณ์และเครื่องหมาย
เป็นรูปวงกลมสีขาว ๓ วงซ้อนกัน
อยู่ในกรอบสี่เหลี่ยมพื้นสีน้ำเงิน วงกลมบนสุดมีจุดสีขาว ๑ จุด

ความหมาย
วงกลม หมายถึง ความสมดุล
ความสมบูรณ์และความไม่สิ้นสุดของกระบวนการคิดและการเรียนรู้
ที่ทำให้เกิดการพัฒนาองค์ความรู้ของมนุษยชาติ
วงกลม ๓ วง หมายถึง การเชื่อมโยง ความต่อเนื่อง
การพัฒนาองค์ความรู้ จากอดีตปัจจุบันและอนาคต อันเป็นปรัชญาของพิพิธภัณฑ์
จุดบนวงกลม หมายถึง จุดประกายความคิด จินตนาการ
ความคิดสร้างสรรค์ แรงบันดาลใจในการค้นหา ทดลอง
ประดิษฐ์คิดค้นทางวิทยาศาสตร์และเทคโนโลยี
สีขาว หมายถึง ความสมดุล ความสมบูรณ์
ความบริสุทธิ์ ความมุ่งมั่น ความถูกต้อง ความจริง ความเรียบง่าย ความเรียบร้อย
สีน้ำเงิน หมายถึง ความสุขุม หนักแน่น เยือกเย็น
สร้างแรงบันดาลใจ ละเอียดรอบคอบ เป็นระเบียบ สง่างามและมีศักดิ์ศรี
ความหมายโดยรวม
อพวช.
เป็นแหล่งเรียนรู้ทางด้านวิทยาศาสตร์และเทคโนโลยีที่จุดประกาย กระบวนการคิดการสร้างจินตนาการและแรงบันดาลใจอันไม่สิ้นสุด
ด้วยการเชื่อมโยงองค์ความรู้จากอดีต ปัจจุบันและอนาคต

ประกาศ
ณ วันที่ ๙ เมษายน พ.ศ. ๒๕๕๑
พิชัย
 สนแจ้ง
ผู้อำนวยการ
องค์การพิพิธภัณฑ์วิทยาศาสตร์แห่งชาติ

ปริยานุช/ผู้จัดทำ
๓๐
พฤษภาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๘๕ ง/หน้า ๒๙/๒๑ พฤษภาคม ๒๕๕๑